b'\n_START_ARTICLE_\nMarijan Kramberger\n_START_SECTION_\n\xc5\xbdivljenje in delo\n_START_PARAGRAPH_\nOd leta 1948 do 1956 je obiskoval klasi\xc4\x8dno gimnazijo v Mariboru. S \xc5\xa1tudijem je nadaljeval na Filozofski fakulteti v Ljubljani, kjer je leta 1962 diplomiral iz svetovne knji\xc5\xbeevnosti kot glavnega predmeta ter sloven\xc5\xa1\xc4\x8dine in nem\xc5\xa1\xc4\x8dine. Od leta 1963 do 1965 je bil urednik in lektor pri Zalo\xc5\xbebi Obzorja v Mariboru. Nato je bil ve\xc4\x8d kot 32 let, od leta 1965 do 1997, svobodni knji\xc5\xbeevnik. Leta 1998 se je upokojil._NEWLINE_Za\xc4\x8detki njegovega slovstvenega snovanja so vezani na liriko. Bil je urednik prvega letnika gimnazijskega lista Mlada misel, v katerem je aprila 1955 objavil svojo prvo \xc4\x8drtico Pismo. V letih 1956\xe2\x80\x931962 je  v Mladih potih objavljal pesmi, \xc4\x8drtice in eseje. Kot sodelavec revije je na literarnem ve\xc4\x8deru, ki so ga organizirala Mlada pota, marca 1956 in februarja 1957 v Mariboru, bral svoje tekste. Na nagradnem nate\xc4\x8daju, ki so ga razpisala Mlada pota, je kot gimnazijec dobil leta 1956 prvo nagrado za razpravo Tako narodi kakor posamezniki se kalijo v preizku\xc5\xa1njah, kot \xc5\xa1tudent pa \xc4\x8detrto nagrado za \xc4\x8drtico Voznik. _NEWLINE_Do leta 1971 se je ukvarjal izklju\xc4\x8dno s pisateljevanjem; predstavil se je s pesmimi, \xc4\x8drticami, razpravo, esejem, kritiko in interpretacijo. Poezijo je izdal februarja 1962 v knji\xc5\xbenem prvencu  Pesmi 1961 (COBISS). Zbirka obsega dvain\xc5\xa1tirideset pesmi, od katerih je bilo dvanajst objavljenih \xc5\xbee prej (Mlada pota, Nova obzorja, Perspektive, Tribuna). Objavljenih je bilo \xc5\xa1e \xc5\xa1estindvajset pesmi, ki pa v zbirko niso zajete. V knji\xc5\xbeni obliki je izdal Viso\xc5\xa1ko kroniko 1964, ki je po Poga\xc4\x8dniku prvi pomembnej\xc5\xa1i zgled literarnozgodovinske interpretacije._NEWLINE_V esejih o literaturi in dru\xc5\xbebenopoliti\xc4\x8dnih tekstih opisuje \xc4\x8dloveka dr\xc5\xbeavljana, ki ga prizadevajo aktualne dileme dru\xc5\xbebe, na katere gleda s stali\xc5\xa1\xc4\x8da, ki je v nasprotju s tradicionalno slovensko miselnostjo. Napisal je odlomek za scenarij po Viso\xc5\xa1ki kroniki, scenarij za filmsko risanko Odisej svojega \xc4\x8dasa ter prevajal pesmi iz nem\xc5\xa1\xc4\x8dine oz. srbohrva\xc5\xa1\xc4\x8dine v sloven\xc5\xa1\xc4\x8dino. Leta 1971 se je po sistemati\xc4\x8dnem prebiranju tekstov iz francoske semiolo\xc5\xa1ke estetike posvetil projektu Matematika \xc4\x8dlove\xc5\xa1ke du\xc5\xa1e. Februarja leta 1972 je za\xc4\x8del pisati Lovca na homokumulate, sprva \xc5\xa1e z dalj\xc5\xa1imi presledki, od leta 1975 naprej pa brez prekinitev do marca leta 1989.'